钦定古今图书集成/历象汇编/乾象典/第002卷 > 明阳玛诺天问略 > 日轮大于地光影渐小图
## 钦定古今图书集成/历象汇编/乾象典/第002卷 > 明阳玛诺天问略 > 日轮大于地光影渐小图

### 日轮大于地光影渐小图说

试观右图，甲为圆光，乙为圆体，丙为体影。第一图，甲圆与乙圆体相等，丙影亦等，无穷尽矣；第二图，甲圆光大于乙圆体，丙形渐小而有尽矣；第三图，甲圆光小于乙圆体，丙影渐宽大，而亦无穷矣。太阳照地之时，地影非恒等，亦非渐大。譬之物影，其为渐小而有尽，如第二图也，则以日轮圆光大于地形也，地之影渐锐而小，至有尽焉，甚明也。凡星月无光，借日之光，太阳照及其体，则光生焉，不然则否。倘日与地等，地或更大焉，则其影为无穷之影，宜射荫直过诸星之天，必见诸星有食焉者矣。今惟地体甚小，锐影有尽不到诸星之天，故日光无碍照及木火土以及列宿诸天，而诸星恒明，光无朦也。其地影之尽，可过第一、第二重天，至第三重天，而不及第四重天，所以月因地影得食，而诸星不食也。地球一周三百六十度，每度二百五十里；日天一周亦三百六十度，其每一度有数万馀里焉。吾国历家有器量得日天之度，每半度为日一全径，因知其圆形亦得数万馀里，而非地形可比。譬如山高二十馀里，上有人焉，居下者视之如小鸟也。日天之高，自地面至太阳中心，相隔一千六百万馀里，今视日轮如小车轮，犹之二十里高山视人如鸟矣。

问：“太阳早晚出入时近于地平见大，午时近于天顶见小，何也？”曰：“地球悬于空际，居中无著，其四际离天诸方同一，无近远也。以理论之，其在东西出入方也，太阳离地凡一千六百万馀里矣，而人立地面，或自东视西，或自西视东，半径几一万五千里焉，以一千六百万馀里，又加以一万五千里，人之视日宜小也；日在午方，从下视上，止一千六百万馀里，人之视日宜大也。今宜小而反大，宜大而反小者，此非由于地之远近也，湿气使然也。盖夜中水气恒上腾，气行空中，悉成湿性。湿以太阳自下而上，映带而来，晃漾焉，蓬勃焉，人望之，以为如是其大耳。若太阳当空，浮翳尽扫，无所映隔，真体明净，较之旦暮为小。凡月与诸星见于地平，必有湿气障隔，尔时所见，亦必大于午时。试观水中所见，或石或木，必大于水外者，皆湿性之势也。”

问：“人在地面，视东视西者，半径各得一万五千里，岂以人之所立，恰在地中乎？”曰：“地是圆体，人之所立，无论远近中边，从其所立分之，各得一半。”